google/wiki40b huggingface dataset:
อะลิโพจีน ไทพาร์โวเวค

กลไกการออกฤทธิ์

ไวรัสพาหะที่มีส่วนยีน AAV1 (Adeno-associated virus serotype 1) ในโครโมโซมจะถูกนำมาใช้ในการปลูกถ่ายยีนที่ใช้ในการสร้างเอนไซม์ไลโปโปรตีนไลเปส (LPL gene)ให้กับเซลล์กล้ามเนื้อมนุษย์ โดยยีนดังกล่าวนั้นจะไม่ถูกแทรกเข้าไปในโครโมโซมของมนุษย์ แต่จะลอยอยู่อย่างอิสระภายในนิวเคลียส หลังการบริหารยาอะลิโพจีน ไทพาร์โวเวคแต่ละครั้ง ผู้ป่วยจะต้องได้รับยากดภูมิคุ้มกัน (immunosuppressive therapy)ร่วมด้วยเพื่อป้องกันปฏิกิริยาตอบสนองของภูมิคุ้มกันของร่างกายต่อไวรัสพาหะ
ข้อมูลจากการศึกษาทางคลินิกชี้ให้เห็นว่าหลังจากที่ผู้ป่วยได้รับการบริหารยาอะลิโพจีน ไทพาร์โวเวคพบว่าความเข้มข้นของไขมันในกระแสเลือดจะลดลงใกล้เคียงปกติทุกคนภายในระยะเวลา 3-12 สัปดาห์  โดยผลดีของการใช้ AAV คือ ไม่ก่อให้เกิดโรค, ส่งผ่านยีนไปเฉพาะเซลล์ที่ไม่แบ่งตัว, และความเสี่ยงที่เกิดการสอดแทรกของยีนดังกล่าวเข้าไปในโครโมโซมของมนุษย์นั้นแทบจะไม่มีโอกาสเป็นไปได้เลย เมื่อเปรียบเทียบกับยีนที่ได้จากรีโทรไวรัส (retroviruses) ซึ่งพบการสอดแทรกของยีนดังกล่าวเข้าไปในโครโมโซมของมนุษย์ได้เล็กน้อย ซึ่งจะส่งผลให้มีความเสี่ยงต่อการเกิดมะเร็งเพิ่มมากขึ้นได้ นอกจากนี้แล้ว AAV ยังมีคุณสมบัติในการกระตุ้นให้เกิดปฏิกิริยาการตอบสนองของภูมิคุ้มกันของร่างกายโดยการสร้างแอนติบอดี้ขึ้นมาทำลายไวรัสพาหะและมีพิษต่อเซลล์ต่ำ ส่วนการจำลองตัวของยีนดังกล่าวจะมีขนาดจำกัดอยู่ที่ประมาณ 4.8 กิโลเบส

ข้อบ่งใช้

อะลิโพจีน ไทพาร์โวเวคมีข้อบ่งใช้สำหรับการรักษาภาวะพร่องเอนไซม์ไลโปโปรตีนไลเปส (lipoprotein lipase deficiency;LPLD) ร่วมกับมีภาวะตับอ่อนอักเสบที่รุนแรงถึงแม้จะควบคุมการรับประทานอาหารจำพวกไขมันอย่างเข้มงวดแล้วก็ตาม ทั้งนี้การวินิจฉัยภาวะพร่องเอนไซม์ไลโปโปรตีนไลเปสนั้นจำเป็นต้องใช้การทดสอบสารพันธุกรรม

รูปแบบเภสัชภัณฑ์

ใน 1 ไวแอลจของอะลิโพจีน ไทพาร์โวเวค บรรจุสารละลายใส ไม่มีสี ถึงขาวขุ่นเล็กน้อยของอะลิโพจีน ไทพาร์โวเวคปริมาณ 1 มิลลิลิตร ซึ่งจะมีจำนวนจีโนมเท่ากับ 3x10² จีโนม

ราคา

ในปี คศ. การรักษาภาวะพร่องเอนไซม์ไลโปโปรตีนไลเปสด้วยอะลิโพจีน ไทพาร์โวเวคมีค่าใช้จ่ายประมาณ 1.6 ล้านดอลลาร์สหรัฐฯต่อครั้ง และลดลงมาเป็น 1 ล้านดอลลาร์สหรัฐฯต่อครั้งในปี คศ. 2015 ซึ่งถือเป็นยาที่มีราคาแพงมากที่สุดในโลก ณ ปัจจุบัน
แหวนดอกไม้

การสร้างเป็นละครโทรทัศน์

ครั้งแรกเมื่อปี พ.ศ. 2550 สร้างเป็นละครโทรทัศน์ ทางช่อง 3 ผลิตโดยบริษัท ทีวีซีน จำกัด นำแสดงโดยสหรัถ สังคปรีชา, รุจิรา ช่วยเกื้อ ออกอากาศทุกวัน พุธ-พฤหัสบดี เวลา 20.30 น. ตั้งแต่วันที่ 5 กรกฎาคม 2550 - 15 สิงหาคม 2550 
ครั้งที่สองในปี พ.ศ. 2560 ได้นำมาสร้างเป็นละครโทรทัศน์ ทางช่อง จีเอ็มเอ็ม 25 ผลิตโดยเก้ง กวาง แก๊งค์ นำแสดงโดย พุฒิชัย เกษตรสิน, อริย์กันตา มหาพฤกษ์พงศ์ ออกอากาศทุกวันพุธ-พฤหัสบดี เวลา 20.20 - 21.35 น. เริ่ม 29 พฤศจิกายน พ.ศ. 2560-22 กุมภาพันธ์ พ.ศ. 2561 ต่อจากละครชุดเลิฟบุกส์เลิฟซีรีส์

เวอร์ชัน 2550

พัดยศ ประมุขของบ้านใหญ่กลางกรุง ซึ่งกำหนดให้บรรดาลูกๆ ทั้ง 5 คนต้องสร้างครอบครัวอยู่ใกล้ๆ ในบริเวณเนื้อที่ผืนเดียวกัน เครือเถา ลูกสาวคนโตนั้นประสบอุบัติเหตุเสียชีวิตพร้อมสามี ทิ้งลูกสาวชื่อ ตุ้งติ้ง ซึ่งกำลังวัยรุ่นเต็มตัวไว้ในความดูแลของคุณตาและน้าๆ ลูกชายคนรอง ข้าวบิณฑ์ จึงเลื่อนอันดับเป็นพี่ใหญ่ของบ้านโดยปริยายและมีภรรยาชื่อ สายฟ้า ผู้เพียบพร้อมด้วยคุณสมบัติแม่ศรีเรือน

เวอร์ชัน 2560

ลายสิงห์ (พุฒ พุฒิชัย) หนุ่มโสด เจ้าของร้าน สิงห์ดอกไม้ ในขณะที่บรรดาพี่น้อง 4 คน ได้แก่ เครือเถา, ข้าวบิณฑ์ (แจ๊บ เพ็ญเพชร), ดาวจงกล (ดิว อริสรา) และ แก้วกุดั่น (วีวี่ สรัณณัฏฐ์) ต่างก็มีครอบครัวและมีคู่หมั้นหมายกันไปหมด  ลายสิงห์ก็ยึดมั่นในความสุขแบบที่ไม่ต้องมีคู่รักแบบที่ตัวเองเป็นอยู่ตอนนี้มากกว่า แค่ทุกวันนี้มีร้านดอกไม้ที่เขาได้ใช้ความปราณีตซึ่งตกทอดมาจากคุณปู่ มาแสดงฝีมือในงานที่ตัวเองรักจนลายสิงห์ขึ้นชื่อเป็นช่างจัดดอกไม้แถวหน้าของเมืองไทย
ท้าวลัสเตียน

ลักษณะและสี

ท้าวลัสเตียน หรือ ลัสเตียนพรหม มีกายและหน้าสีขาว ปากแสยะ ตาโพลง สวมมงกุฎน้ำเต้าเฟืองยอดสะบัด บางตำราว่ามงกุฎยอดชัย มี ๑ พักตร์ ๔ กร
การแถลงข่าว

การแถลงข่าว (อังกฤษ: news conference หรือ press conference) การจัดงานสื่อมวลชนโดยผู้ให้ข่าวเชิญนักข่าวมารับข่าว
ในการแถลงข่าวนั้นอาจมีผู้ให้ข่าวจำนวนหนึ่งคนหรือมากกว่า ที่อาจให้ผู้รายงานข่าวถามคำถาม ในบางครั้งอาจเป็นงานที่จัดเพื่อตอบคำถามเพียงอย่างเดียว ในบางครั้งไม่เปิดโอกาสให้นักข่าวถามคำถาม ส่วนในงานที่ไม่มีการให้สัมภาษณ์ หรือตอบคำถามใด จะมีการให้ถ่ายรูปอย่างเดียว ที่เรียกว่า ภาพข่าว
งานแถลงข่าวนั้นโดยมากจะจัดขึ้นโดยนักการเมือง ทีมกีฬา สตูดิโอภาพยนตร์หรือผู้มีชื่อเสียง ผู้ประชาสัมพันธ์ผลิตภัณฑ์สินค้า นักกฎหมายเพื่อให้ข้อมูลคดีความ หรือโดยใครก็ได้ที่ต้องการหาผลประโยชน์จากสื่อ สถานที่จัดงานอาจจัดขึ้นที่ใดก็ได้ ไม่ว่าจะเป็นสถานที่ที่เป็นทางการอย่างเช่น ทำเนียบขาว หรือสถานที่ไม่เป็นทางการอย่างเช่นท้องถนน เช่น สถานที่เกิดอาชญากรรม สถานที่มักใช้จัดงานแถลงข่าว คือ ห้องแถลงข่าวของโรงแรม และ สำนักงานศาล เป็นต้น
รางวัลแกรมมี สาขาอัลบั้มแห่งปี

รางวัลแกรมมี สาขาอัลบั้มแห่งปี (อังกฤษ: Grammy Award for Album of the Year) เป็นหนึ่งในสาขารางวัลที่สำคัญที่สุดของรางวัลแกรมมี มีการมอบครั้งแรกในปี ค.ศ. 1959 สำหรับอัลบั้มที่ออกในปีก่อนหน้าที่จะมีการประกาศรางวัล แต่เดิมนั้นมอบไห้กับศิลปินเจ้าของอัลบั้มเท่านั้น แต่ในปัจจุบันได้มอบไห้กับทีมโปรดิวเซอร์ อันได้แก่โปรดิวเซอร์ วิศวกรบันทึกเสียง/มิกเซอร์ และมาสเตอริงเอ็นจิเนีย (Mastering Engineer) ด้วย 
รางวัลอัลบั้มแห่งปียังเป็นหนึ่งในสี่รางวัลใหญ่ของงาน หรือที่เรียกกันว่า บิ๊กโฟร์ (Big Four) อันประกอบไปด้วยอีก 3 สาขาคือ รางวัลบันทึกเสียงแห่งปี, รางวัลเพลงแห่งปี และรางวัลศิลปินหน้าใหม่ยอดเยี่ยม
ธงชาติศรีลังกา

ประวัติ

เมื่อพระเจ้าวิชยะ กษัตริย์พระองค์แรกแห่งเกาะลังกาเสด็จมายังดินแดนแห่งนี้จากฝั่งอินเดียในปี พ.ศ. 57 พระองค์ได้ทรงนำเอาธงรูปราชสีห์มาใช้เป็นเครื่องหมายประจำพระองค์ สัญลักษณ์รูปราชสีห์จึงเริ่มมีบทบาทสำคัญในประวัติศาสตร์ศรีลังกานับแต่นั้นมา กษํตริย์ที่สืบทอดราชบัลลังก์ต่อมาจากพระเจ้าวิชยะต่างรับสืบทอดสัญลักณ์ราชสีห์ และสัญลักษณ์ดังกล่าวนี้ภายหลังได้กลายเป็นสัญลักษณ์แห่งอิสรภาพและความหวัง ตามตำนานในระยะต่อมากล่าวว่าเมื่อพระเจ้าทุฏฐคามณีทรงทำสงครามได้ชัยชนะจากพระเจ้าเอฬาระทมิฬซึ่งครอบครองส่วนหนึ่งของเกาะลังกาไว้นั้น พระองค์ทรงใช้ธงรูปราชสีห์ยืนถือดาบด้วยเท้าขวาหน้าและสัญลักษณ์รูปพระอาทิตย์และพระจันทร์
ธงรูปราชสีห์ได้ใช้มาจนถึงปี พ.ศ. 2358 จึงสิ้นสุดลงด้วยการที่พระเจ้าศรีวิกรมะราชสิงหะ กษัตริย์พระองค์สุดท้ายแห่งอาณาจักรแคนดี ลงพระนามในอนุสัญญาแคนดีเมื่อวันที่ 2 มีนาคมของปีนั้น โดยประกาศให้พระเจ้าจอร์จที่ 3 แห่งสหราชอาณาจักร ทรงมีฐานะเป็นกษัตริย์แห่งซีลอน ธงราชสีห์นั้นจึงถูกแทนที่ด้วยธงยูเนี่ยนแจ็คของสหราชอาณาจักรในฐานะธงชาติซีลอน ส่วนรัฐบาลบริติชซีลอนนั้นใช้ธงอีกอย่างหนึ่งเป็นสัญลักษณ์ต่างหาก สำหรับธงราชสีห์เดิมนั้น ฝ่ายอังกฤษได้นำไปไว้ที่สหราชอาณาจักรและถูกเก็บรักษาไว้ที่รอแยลฮอลปิตอลเชลซี (Royal Hospital Chelsea) ในเมืองเชลซี กาลเวลาที่ผ่านไปหลายปีทำให้ชาวลังกาหลงลืมรูปแบบดั้งเดิมของธงนี้ไป
หลังจากนั้น ด้วยความเคลื่อนไหวเพื่อเรียกร้องเอกราชที่เข้มแข็งขึ้นในช่วงต้นคริสต์ศตวรรษที่ 20 อี.ดับเบิลยู. เปเรรา (E. W. Perera) ซึ่งเป็นบุคคลสำคัญในขบวนการเรียกร้องเอกราชของศรีลังกา จึงได้ค้นพบธงราชสีห์ของเดิมซึ่งถูกเก็บไว้ที่อังกฤษอีกครั้ง ด้วยความช่วยเหลือของ ดี.อาร. วิเชนวาร์เดเน ภาพของธงดังกล่าวจึงได้ถูกนำมาตีพิมพ์ในหนังสือพิมพ์ "ดินามินา" ("Dinamina") ฉบับพิเศษ เพื่อระลึกถึงการครบรอบ 100 ปีแห่งการเสียเอกราชของศรีลังกา เนื่องจากตกเป็นอาณานิคม และเป็นส่วนหนึ่งของประเทศอื่น ๆ ธงราชสีห์ได้กลายเป็นจุดดึดดูดความสนใจของสาธารณชน ซึ่งได้เห็นธงนี้เป็นครั้งแรกหลังการล่มสลายของอาณาจักรแคนดี
ธงราชสีห์ได้รับการยอมรับเป็นธงชาติในฐานะธงชาติของรัฐอธิราชซีลอน เมื่อ พ.ศ. 2491 อย่างไรก็ตามต่อมาได้มีกานเปลี่ยนแปลงลักษณะของธงอีกในปี พ.ศ. 2496 และ พ.ศ. 2515 โดยในการเปลี่ยนแปลงครั้งหลังสุดเมื่อ พ.ศ. 2515 นั้น ได้มีการเปลี่ยนเอารูปปลายหอกที่อยู่ตรงมุมธงทั้งสี่มุมเป็นรูปใบโพธิ์แทน ตามคำแนะนำของนิสสันกา วิเชเยรัตเน (Nissanka Wijeyeratne) รัฐมนตรีว่าการกระทรวงกิจการวัฒนธรรมและประธานคณะกรรมการพิจารณาแบบธงชาติและเครื่องหมายประจำชาติในเวลานั้น รูปใบโพธิ์ทั้งสี่ที่เพิ่มเข้ามานั้นมีความหมายถึงคุณธรรม 4 ข้อ คือ เมตตา กรุณา มุทิตา และอุเบกขา
อัลฟอนโซ ซาโมรา

ประวัติ

ซาโมราเริ่มต้นจากการชกมวยสากลสมครเล่นได้เหรียญเงินโอลิมปิกในรุ่นแบนตัมเวทเมื่อ พ.ศ. 2515 เริ่มชกมวยสากลอาชีพเมื่อ พ.ศ. 2516 จนได้ครองแชมป์โลกรุ่นแบนตัมเวท WBA ด้วยการชนะน็อค ซู ฮวานฮอง ยก 4 และป้องกันตำแหน่งไว้ได้ 5 ครั้ง รวมทั้งชนะน็อค ถนอมจิต สุโขทัยด้วย
ซาโมราเสียแชมป์โลกเมื่อ พ.ศ. 2520 โดยแพ้น็อค ยอร์ต ลูยัน (ปานามา) ยก 10 หลังจากเสียแชมป์ ซาโมรายังขึ้นชกต่อมาอีกหลายครั้งแต่ไม่มีโอกาสได้ชิงแชมป์โลก จน พ.ศ. 2523 จึงตัดสินใจแขวนนวมหลังจากชกแพ้น็อค กีกลิโอ เอสตราดา ยก 3
ซุนจื๊อ

ซุนจื๊อ (จีนตัวเต็ม: 荀子; จีนตัวย่อ: 荀子; พินอิน: Xún Zǐ; เวด-ไจลส์: Hsün Tzu) ราวปี 312–230 ก่อนคริสตกาล เป็นนักปรัชญาชาวจีน เป็นสานุศิษย์ของขงจื๊อเช่นเดียวกับเม่งจื๊อ เขาเป็นคนเมืองเชาซึ่งอยู่ทางตอนใต้ของมณฑลหูเป่ย กับมณฑลซันซี มีชื่อว่ากวง แต่เป็นที่รู้จักในชื่อ ซุน ชิง (Hsun Ching) พออายุได้ 50 ปี เดินทางไปศึกษาที่รัฐชี เขาบันทึกแนวคิดของเขาเป็นความยาว 32 บท
แนวคิดของเขาที่ปรากฏในหนังสือชื่อ ซุนจื๊อ เห็นว่า "ตามธรรมชาติแล้วมนุษย์ชั่วร้าย ซึ่งเกิดจากอารมณ์มีความต้องการอยากที่จะได้ เพื่อที่จะขจัดความชั่วร้าย มนุษย์จะต้องปฏิบัติตนอยู่ในกรอบแห่งข้อบังคับของสังคม ความดีงามและการศึกษาก็มีส่วนช่วยทำให้มนุษย์เป็นคนดีได้เช่นกัน" แนวคิดของเขาตรงกันข้ามกับเม่งจื๊อ โดยถ้าเปรียบเทียบเม่งจื๊อเป็นขาว ซุนจื๊อก็เป็นดำ นอกจากนี้เขายังปฏิเสธสิ่งที่เหลือเชื่อ ที่ไม่สามารถพิสูจน์ด้วยหลักเหตุและผล จัดได้ว่าเขาเป็นผู้ยกย่องความเป็นเหตุเป็นผลด้วยผู้หนึ่ง
กลศาสตร์แบบลากรองจ์

หลักการ

สมการลากรองจ์ เกิดจากผลต่างระหว่างพลังงานจลน์และพลังงานศักย์ภายในระบบซึ่งมีรูปแบบดังนี้

สมการดังกล่าว มีความสัมพันธ์ตามสมการออยเลอร์-ลากรองจ์ (Euler-Lagrange Equation) ดังนี้
จะเห็นสมการลากรองจ์ ซึ่งเกี่ยวข้องกับกฎอนุรักษ์พลังงานและเป็นสเกลาร์ แตกต่างจากสมการของนิวตันซึ่งเกี่ยวข้องกับแรงและเป็นปริมาณเวกเตอร์

ทฤษฎีการแกว่งกวัดเป็นมุมน้อยๆ

ทฤษฎีการแกว่งกวัดเป็นมุมน้อยๆ อาศัยแนวคิดพื้นฐานมาจากสมการการเคลื่อนที่ของลากรองจ์ สมการการเคลื่อนที่ของฮามิลตัน อนุกรมเทย์เลอร์ และกฎการเคลื่อนที่ของนิวตัน โดยใช้เมตริกซ์เทนเซอร์ในการแก้ปัญหา เพื่อที่จะเข้าใจทฤษฎีการแกว่งกวัดเป็นมุมน้อยๆ เราจำเป็นต้องรู้ความสัมพันธ์ของพลังงานศักย์กับการสมดุล ว่าด้วยเงื่อนไขของการเสถียรของระบบ ซึ่งเป็นพื้นฐานที่จะเข้าในทฤษฎีนี้ ซึ่งสามารถประยุกต์ใช้กับการเคลื่อนที่แบบเสถียร เมื่อระบบสมดุลเราจะได้ว่า
           --------- (1)
สมการที่ (1) แสดงพลังงานศักย์ V มี extremun value ในระบบที่สมดุล สรุปได้ว่าภาวะสมดุลเสถียรเกิดขึ้น เมื่อระบบมีจุดสมดุลที่มีพลังงานศักย์ต่ำที่สุด สำหรับกรณี  จะมีจุดสมดุล
 และ  ซึ่งจะมีจุดสมดุลดังนี้
1.สมดุลเสถียร (Stable Equilibrium) เป็นจุดต่ำสุดของฟังก์ชัน หรือเป็นตำแหน่งที่อนุพันธ์อันดับสองมีค่าเป็นบวก หมายความว่า ถ้าระบบอยู่ที่จุกสมดุลเสถียรแล้ว เมื่อทำการรบกวนระบบให้เคลื่อนที่ออกจากจุดสมดุลเพียงเล็กน้อย (Small Disturbance) ระบบเกิดการเคลื่อนแบบถูกกัก (Bounced Motion) รอบจุดสมดุลเมื่อ  โดยที่จุดสมดุลมี  น้อยที่สุด
2.สมดุลไม่เสถียร (Unstable Equilibrium) เป็นจุดสูงสุดของฟังก์ชัน หรือเป็นตำแหน่งที่อนุพันธ์อันดับสองมีค่าเป็นลบ หมายความว่า ถ้าระบบอยู่ที่จุดสมดุลไม่เสถียรแล้ว เมื่อทำการรบกวนระบบให้เคลื่อนที่ออกจากจุดสมดุลเพียงเล็กน้อย ระบบจะเกิดการเคลื่อนที่แบบไม่โดนกัก (Unbounced Motion) และไม่สามารถเคลื่อนที่กลับมาที่จุดสมดุลได้อีกเมื่อ  โดยที่จุดสมดุลได้  มากที่สุด
ถ้า  เราจะต้องพิจารณาอนุพันธ์ที่สูงขึ้นไป
      คือ 1.สมดุลเสถียร เมื่อ  ที่ n > 2 เป็นจำนวนคู่
         2.สมดุลไม่เสถียร เมื่อ  ≠ 0 ที่ n > 2 เป็นจำนวนคี่ และ
           สมดุลไม่เสถียร เมื่อ  ที่ n > 0 และเป็นจำนวนคู่
การประยุกต์ใช้ทฤษฎีการแกว่งกวัดเป็นมุมน้อยๆ สามารถนำไปอธิบายการเคลื่อนที่ของลูกตุ้มที่ติดมวลมากกว่าหนึ่ง หรือวัตถุติดสปริง หรือวัตถุที่มีการสั่นเป็นแอมปลิจูดน้อยๆ
ทฤษฎีการสั่นอย่างเล็กน้อย(Small oscillation) ในการแก้ไขปัญหาบางปัญหาที่มีความซับซ้อนจนเราไม่สามารถหาผลเฉลยของสมการอนุพันธ์เพื่ออธิบายลักษณะการเคลื่อนที่ได้ จึงมีวิธีการที่จะประมาณลักษณะการเคลื่อนที่โดยพิจารณนาลักษณะการเคลื่อนที่รอบๆ จุดสมดุล(Equilibrium position) การเคลื่อนที่ในลักษณะนี้ เรียกว่า การสั่นอย่างเล็กน้อย(Small oscillation)
ทฤษฎีการสั่นอย่างเล็กน้อยพบตัวอย่างการใช้งานทางด้านกายภาพอย่างแพร่หลายในความรู้เรื่องเสียง(Acoustics) การแผ่รังสีของโมเลกุล(Molecular spectra)
และวงจรคู่ควบ(Coupled electrical circuit)
จอห์น เวนน์

ประวัติ

จอห์น เวนน์เกิดเมื่อ ค.ศ. 1834 เป็นบุตรชายของเฮนรี เวนน์ และมาร์ธา ไซก์ ในวัยเด็ก เขาเรียนที่ไฮเกตและอิซลิงตัน เมื่ออายุได้ 23 ปี เวนน์ก็เรียนจบจาก Gonville and Caius College มหาวิทยาลัยเคมบริดจ์ หลังจากนั้นเขาก็บวชเป็นบาทหลวง ช่วงทศวรรษ 1880 เวนน์กลับมาเป็นอาจารย์สอนที่มหาวิทยาลัย และออกหนังสือ Symbolic Logic ซึ่งเป็นการต่อยอดจากทฤษฎีของจอร์จ บูล สิ่งนี้ในเวลาต่อมารู้จักกันในชื่อ "แผนภาพเวนน์" ต่อมาในปี ค.ศ. 1883 เวนน์ก็ได้รับเลือกให้เป็นภาคีสมาชิกราชสมาคมแห่งลอนดอน เขาเสียชีวิตที่เคมบริดจ์ในปี ค.ศ. 1923 ขณะมีอายุได้ 88 ปี
ดูอาลา

ดูอาลา (ฝรั่งเศส: Douala, อังกฤษ: Douala) เป็นเมืองใหญ่ที่สุดของประเทศแคเมอรูน มีพื้นที่ 210 ตารางกิโลเมตร มีประชากร 2,446,945 คน เมืองนี้เป็นที่ตั้งของท่าอากาศยานนานาชาติ และเป็นที่ส่งออก น้ำมัน, กาแฟ, โกโก้, ไม้, โลหะ และผลไม้
ธรรมนูญ เทียนเงิน

ประวัติ

นายธรรมนูญ เทียนเงิน เกิดเมื่อวันที่ 28 มิถุนายน พ.ศ. 2456 เป็นชาวจังหวัดชลบุรี เป็นบุตรของหลวงธรรมโสภิณ (บำรุง เทียนเงิน) กับ คุณหญิงธรรมโสภิณ(แดง เทียนเงิน) 
นายธรรมนูญ เทียนเงิน เสียชีวิตเมื่อปี พ.ศ. 2532

สมาชิกสภาผู้แทนราษฎร

ธรรมนูญ เทียนเงิน เป็นสมาชิกสภาผู้แทนราษฎรจังหวัดชลบุรี ในการเลือกตั้งสมาชิกสภาผู้แทนราษฎรไทยเป็นการทั่วไป มกราคม พ.ศ. 2489 และการเลือกตั้งสมาชิกสภาผู้แทนราษฎรไทยเป็นการทั่วไป ธันวาคม พ.ศ. 2500 สังกัดพรรคประชาธิปัตย์

กรรมการพรรคการเมือง

ธรรมนูญ เทียนเงิน ดำรงตำแหน่งเลขาธิการพรรคประชาธิปัตย์ ระหว่างวันที่ 26 กันยายน พ.ศ. 2513 ถึง 6 ตุลาคม พ.ศ. 2518 นับเป็นเลขาธิการพรรคประชาธิปัตย์ คนที่ 5 ต่อจาก นายใหญ่ ศวิตชาติ

รัฐมนตรี

ธรรมนูญ เคยดำรงตำแหน่ง รัฐมนตรีช่วยว่าการกระทรวงมหาดไทยช่วงสั้น ๆ ระหว่างวันที่ 15 กุมภาพันธ์ พ.ศ. 2518 ถึง 13 มีนาคม พ.ศ. 2518 ในรัฐบาลหม่อมราชวงศ์เสนีย์ ปราโมช (คณะรัฐมนตรีคณะที่ 35 ของไทย) พ้นตำแหน่งพร้อมกับคณะรัฐมนตรีทั้งคณะเนื่องจากการแถลงนโยบายของรัฐบาลไม่ได้รับความเห็นชอบจากรัฐสภา และ หม่อมราชวงศ์คึกฤทธิ์ ปราโมช จากพรรคกิจสังคม ได้รับการสนับสนุนให้เป็นนายกรัฐมนตรีคนใหม่ จัดตั้งรัฐบาลเสียงข้างน้อยโดยพรรคกิจสังคมที่มีเพียง 18 เสียงเป็นแกนนำ

ผู้ว่าราชการกรุงเทพมหานคร

นายธรรมนูญ เทียนเงิน ดำรงตำแหน่งผู้ว่าราชการกรุงเทพมหานคร ระหว่างวันที่ 10 สิงหาคม พ.ศ. 2518 ถึง 29 เมษายน พ.ศ. 2520 โดยได้รับเลือกตั้งตาม พระราชบัญญัติระเบียบบริหารราชการกรุงเทพมหานคร พ.ศ. 2518 ซึ่งกำหนดให้ผู้ว่าราชการกรุงเทพมหานครมาจากการเลือกตั้งเป็นครั้งแรก การเลือกตั้งมีขึ้นเมื่อวันที่ 10 สิงหาคม พ.ศ. 2518 นายธรรมนูญ เทียนเงิน ลงเลือกตั้งในนามพรรคประชาธิปัตย์ ได้รับการเลือกตั้งเป็น ผู้ว่าราชการกรุงเทพมหานคร ด้วยคะแนนเสียง 99,247 คะแนน โดยในครั้งนั้นมีผู้มาใช้สิทธิเลือกตั้ง เพียงร้อยละ 13.86
ซึงในการเลือกตั้งครั้งนี้มีผู้สมัครที่น่าสนใจคือ ดร.อาทิตย์ อุไรรัตน์ หัวหน้ากองวิชาการจากคณะกรรมการข้าราชการพลเรือน (กพ.) ที่เพิ่งลาออกมาเข้าสู่วงการเมืองเป็นครั้งแรกในนาม พรรคพลังใหม่ และในการเลือกตั้งครั้งนี้ ได้รับคะแนนเสียงในเขตกรุงเทพฯ ชั้นในเป็นจำนวนมาก แต่พ่ายแพ้คะแนนในเขตชั้นนอก เช่น หนองแขม มีนบุรี ซึ่งมีผู้ออกมาใช้สิทธิ์โดยรวมสูงถึงร้อยละ 80 ทำให้ นายธรรมนูญ เทียนเงิน ชนะการเลือกตั้ง หลังดำรงตำแหน่งผู้ว่าราชการกรุงเทพมหานครไม่นาน นายธรรมนูญ ได้ลาออกจากตำแหน่งเลขาธิการพรรคประชาธิปัตย์ โดยมี นายดำรง ลัทธพิพัฒน์ ได้รับเลือกตั้งจากพรรคให้ดำรงตำแหน่งแทน
นรินท์พงศ์ จินาภักดิ์

ประวัติ

นายนรินท์พงศ์ จินาภักดิ์ เกิดเมื่อวันที่ 23 พฤศจิกายน พ.ศ. 2500 สำเร็จการศึกษาระดับปริญญาตรี นิติศาสตร์บัณทิต จากมหาวิทยาลัยรามคำแหง และ ประกาศนียบัตรชั้นสูง การบริหารงานภาครัฐและกฎหมายมหาชน รุ่นที่ 6 (ปรม.6) สถาบันพระปกเกล้า
วัดบางเบิด

ประวัติ

วัดบางเบิด ก่อตั้งเมื่อวันที่ 29 มกราคม 2531 ผู้ดำเนินการสร้างคือนายชิต จันทร์เจียม ได้ชักชวนราษฏรบ้านบางเบิดร่วมกันบริจาคทรัพย์สร้างเสนาสนะเพื่อใช้เป็นที่พักสงฆ์และบำเพ็ญกุศล เดิมวัดบางเบิดอยู่ใกล้กับถ้ำบางเบิด แต่เนื่องจากไม่สามารถออกเอกสารสิทธิ์ที่ดินเพื่อสร้างวัดได้จึงได้ย้ายมาตั้งอยู่ที่หมู่บ้านบางเบิด เมื่อ พ.ศ. 2528 เริ่มแรกเป็นที่พักสงฆ์ ต่อมาจึงได้ขอตั้งเป็นวัด ตั้งชื่อว่าวัดบางเบิด ที่ดินตั้งวัดมีเนื้อที่ 19 ไร่ 1 งาน 53 ตารางวา ปัจจุบันวัดมีที่ดินจำนวน 49 ไร่ 3 งาน 99 ตารางวา ตามหลักฐานเป็นสำนักสงฆ์อยู่หลายปี ได้รับอนุญาตสร้างวัดเมื่อ ปีพุทธศักราช 2531 ดำเนินการโดยท่าน กำนันสินชล ช่วยประคอง เป็นกำนันอยู่ที่ตำบลทรายทองในสมัยนั้น
ไทยสกายทีวี

ประวัติ

ไทยสกายทีวีเริ่มทดลองออกอากาศในวันที่ 26 สิงหาคม พ.ศ. 2534 และออกอากาศจริงในเดือนกันยายน พ.ศ. 2534 ในระยะแรกออกอากาศในระบบMMDS เช่นเดียวกับไอบีซี โดยแบ่งช่องสัญญาณส่วนหนึ่งจากไอบีซี ผู้ที่ติดตั้งระบบ MMDS สามารถสมัครสมาชิกดูได้ทั้ง ไอบีซี และ ไทยสกายทีวี หรือจะสมัครสมาชิกรับชมเฉพาะรายใดรายหนึ่งก็ได้
ในปี พ.ศ. 2537 หลังจากมีการส่งสัญญาณดาวเทียมไทยคมแล้ว ไทยสกายทีวีและไอบีซีได้ส่งสัญญาณในระบบจานดาวเทียมอีกระบบหนึ่ง สมาชิกที่ใช้ระบบนี้จะต้องติดตั้งจานดาวเทียม DTH ซึ่งเป็นจานรับสัญญาณดาวเทียมไทยคม
ไทยสกายทีวียุติการออกอากาศเมื่อกลางเดือนสิงหาคม พ.ศ. 2540 ซึงอยู่ในช่วงเหตุการณ์วิกฤตการณ์ทางการเงินในเอเชีย พ.ศ. 2540 เพราะปัญหาการดำเนินกิจการและผลประกอบการของบริษัทฯ ทำให้ไม่สามารถชำระค่าเช่าช่องสัญญาณผ่านดาวเทียม ระบบดีทีเอช (DTH)ให้กับชินวัตรแซทเทิลไลท์ (ปัจจุบันชื่อบริษัทเปลี่ยนเป็น ไทยคม)ได้ตามกำหนด ทำให้ชินวัตรแซทเทิลไลท์ต้องตัดสัญญาณช่องโทรทัศน์ผ่านดาวเทียมที่ไทยสกายทีวีเช่าเอาไว้อยู่ และทำให้ไทยสกาย ต้องยุติการให้บริการแก่สมาชิกลูกค้าโทรทัศน์เคเบิลระบบดีทีเอช (DTH) และเอ็มเอ็มดีเอส (MMDS) ไปโดยปริยาย

ช่องทางในการรับชม

ผู้ที่ต้องการสมัครสมาชิกไทยสกายทีวี สามารถเลือกรับชมได้ 2 ระบบคือระบบจานดาวเทียม (ใช้จานดาวเทียม DTH) และระบบ MMDS และหากต้องการรับชมช่องรายการจากไอบีซีก็จะต้องสมัครเป็นสมาชิกของไอบีซีด้วย แต่ไม่ต้องติดตั้งอุปกรณ์ใหม่ เนื่องจากทั้งไอบีซีและไทยสกายทีวีสามารถรับชมโดยใช้ระบบเดียวกันได้
สราวุธ ประทีปากรชัย

ประวัติ

สราวุธ ประทีปากรชัย เกิดวันที่ 10 เมษายน พ.ศ. 2490 ที่กรุงเทพมหานคร สำเร็จการศึกษาระดับประถมจากโรงเรียนวัฒนศิลป์ ระดับมัธยมต้นจากสมาคมโรงเรียนราษฎร์ ระดับมัธยมปลายจากโรงเรียนปานะพันธ์ และระดับอุดมศึกษาจากคณะบริหารธุรกิจ มหาวิทยาลัยกรุงเทพ เมื่อครั้งที่อยู่ระดับประถม เขาได้รับการฝึกสอนการเป็นผู้รักษาประตูจากอาจารย์รังสี บำบัดสรรพโลก เป็นคนแรก ในภายหลัง ช่วง พ.ศ. 2504 สราวุธได้เข้าร่วมสังกัดสโมสรฟุตบอลโอสถสภา โดยมีส่วนช่วยให้ทีมดังกล่าวประสบความสำเร็จเป็นทีมชนะเลิศฟุตบอลเยาวชนของกรุงเทพมหานคร และได้เข้าร่วมทีมสโมสรฟุตบอลศุลกากรชุดรองแชมป์ถ้วยน้อย (ข) ประจำปี พ.ศ. 2507
จากนั้น สราวุธได้เข้าร่วมทีมสโมสรฟุตบอลธนาคารกรุงเทพ โดยได้รับการฝึกสอนจากอาจารย์สำเริง ไชยยงค์ และมีส่วนให้ทีมได้ตำแหน่งชนะเลิศรายการฟุตบอลเยาวชนแห่งประเทศไทยหลายสมัย ครั้นเมื่อ อัศวิน ธงอินเนตร เสียชีวิตลงใน พ.ศ. 2508 สราวุธก็เข้าทำหน้าที่เป็นผู้รักษาประตูตัวจริงของสโมสรฟุตบอลธนาคารกรุงเทพชุดแชมป์ถ้วยใหญ่ 2 สมัย
พ.ศ. 2509 สราวุธได้เข้าทำหน้าที่เป็นผู้รักษาประตูให้แก่ทีมชาติไทยเป็นครั้งแรกในการแข่งขันเอเชียนเกมส์ 1966 ในช่วงระยะเวลา 10 ปีที่ผ่านมา เขาลงแข่งไม่น้อยกว่า 120 นัด และนัดที่สร้างชื่อเสียงให้กับเขามากที่สุดคือการแข่งปรีโอลิมปิกนัดสุดท้าย ที่สนามศุภชลาศัย โดยเป็นการพบกับทีมชาติอินโดนีเซีย ซึ่งสราวุธทำหน้าที่รักษาประตูอย่างสุดความสามารถ ส่งผลให้ทีมชาติไทยสามารถเข้าสู่รอบ 16 ทีมสุดท้ายของการแข่งกีฬาฟุตบอลในโอลิมปิกฤดูร้อน 1968 รวมถึงได้รับการตั้งฉายาจากหนังสือพิมพ์เอลเฮรัลโดของประเทศเม็กซิโก ให้แก่สราวุธว่าเป็น "เจ้าแมวป่า" (Gato) เนื่องด้วยการพุ่งตัวรับลูกได้อย่างว่องไว
หลังจากการอำลาการทำหน้าที่เป็นผู้รักษาประตูให้แก่ทีมชาติไทยใน พ.ศ. 2519 ทางสมาคมฟุตบอลแห่งประเทศไทยได้แต่งตั้งสราวุธเป็นผู้ฝึกสอนทีมชาติไทยในการเข้าแข่งขันเจแปนคัพครั้งแรก ที่ประเทศญี่ปุ่น
มหาวิทยาลัยเซนต์ปีเตอร์สเบิร์ก

คณะ

มหาวิทยาลัยเซนต์ปีเตอร์สเบิร์ก ประกอบด้วย คณะวิชา จำนวน 22 คณะ สถาบันวิจัย จำนวน 13 แห่ง โรงเรียนด้านการทหาร โรงเรียนวิชาการร่วมสมัย และกรมกายภาพการกีฬา ครั้งสมัยยังอยู่ภายใต้การปกครองของสหภาพโซเวียต มหาวิทยาลัยเซนต์ปีเตอร์สเบิร์กเคยใช้ชื่อว่า มหาวิทยาลัยเลนินกราด (Ленинградский государственный университет) และเปลี่ยนมาใช้ชื่อปัจจุบันในปี ค.ศ. 1990

ชื่อเสียง

มหาวิทยาลัยเซนต์ปีเตอร์สเบิร์กในสายตาชาวรัสเซียจัดว่าเป็นมหาวิทยาลัยที่มีความโดดเด่นด้านวิชาการเทียบเท่ามหาวิทยาลัยมอสโก โดยในช่วงสงครามเย็น มหาวิทยาลัยได้ส่งนักวิชาการจำนวนมากไปปักหลักทำวิจัยที่มหาวิทยาลัยมอสโกตามการบริหารประเทศของสตาลินที่ต้องการสร้างอำนาจในวงการวิชาการโลก 
ปัจจุบันมหาวิทยาลัยเซนต์ปีเตอร์สเบิร์กอยู่ในอันดับที่ 240 จากอันดับมหาวิทยาลัยโลกของ QS World University Rankings ปี ค.ศ. 2013-2014 คณะด้านวิทยาศาสตร์มีความโดดเด่นเป็นอย่างมากจนจัดตั้งแยกออกเป็นคณะ ได้แก่ คณะเคมี คณะคณิตศาสตร์และกลศาสตร์ คณะฟิสิกส์ คณะสายสังคมศาสตร์ที่มีชื่อเสียง ได่แก่ คณะนิติศาสตร์ คณะวารสารศาสตร์ โรงเรียนความสัมพันธ์ระหว่างประเทศ คณะรัฐศาสตร์ คณะภาษาศาสตร์ คณะปรัชญา และคณะเศรษฐศาสตร์ เป็นต้น
ช็อง จิน-ย็อง

ก่อนเปิดตัว

จินย็องถูกพบตัวในเว็บไซด์ซีวายเวิลด์ ผ่านภาพของเขาที่โพสต์บนเว็บไซต์ เขาได้รับการฝึกฝนเป็นเวลากว่า 2 ปี ในการฝึกฝนร้องเพลง แต่งเพลง ก่อนที่จะเปิดตัวเป็นสมาชิกวงบีวันเอโฟร์

บีวันเอโฟร์

หลังจากการอบรม จินย็องได้เข้าร่วมในฐานะหัวหน้าวง บีวันเอโฟร์ ในวันที่ 11 เมษายน พ.ศ. 2554  ภายใต้สังกัดดับเบิลยูเอ็มเอ็นเตอร์เทนเมนต์ ในวันที 20 เมษายน บีวันเอโฟร์เปิดตัวซิงเกิล "โอ.เค" และอีพีชื่อ เล็ตส์ ฟลาย และเปิดตัวครั้งแรกอย่างเป็นทางการในวันที่ 23 เมษายน ในรายการ มิวสิคคอร์ ทางช่องเอ็มบีซี
ว่านเพชรหึง

ลักษณะ

ว่านเพชรหึงเป็นกล้วยไม้ซึ่งถือได้ว่าเป็นกล้วยไม้ที่ใหญ่ที่สุดในโลก เป็นกล้วยไม้ประเภทแตกกอ มีระบบรากอากาศ และมีลำต้นสูง อาจสูงถึงกว่า 3 เมตร ลำต้นมีเส้นผ่านศูนย์กลาง 3-5 ซม. ใบเป็นใบเดี่ยวออกเรียงสลับกันบนลำต้น ใบกว้างราว 3 เซนติเมตร ยาวราว 60 เซนติเมตร ใบอ่อน โค้งลงด้านล่าง ใบเมื่อแก่จัดจะร่วงหลุดไปจากลำต้นทิ้งรอยแผลเป็นไว้เป็นระยะๆ ที่มองคล้ายข้อบนลำต้น ดอกออกราวเดือนมิถุนายนถึงตุลาคม โดยจะออกดอกตามบริเวณยอด ครั้งละ 2-3 ช่อ และดอกจะทยอยบานติดต่อกันนานถึง 3 เดือน ช่อดอกมีทั้งชนิดช่อตั้งและช่อห้อย แต่ละช่ออาจยาวได้ 1.5-2 เมตร ก้านดอกยาว 15-30 ซม. ดอกมีกลีบดอก 5 กลีบ กลีบดอกหนามีพื้นกลีบสีเหลืองหรือเหลืองอมเขียว มีแต้มน้ำตาลหรือม่วงคล้ายกับลวดลายของเสือ เกสรตัวผู้ 3 อัน เกสรตัวเมีย 1 อัน มีรังไข่อยู่ 3 ห้อง ผลมี 3 พู รูปร่างยาว เมื่อผลแก่จะแตกออกเป็น 3 กลีบ มีเมล็ดสีดำขนาดเล็กอยู่มากมายปลิวไปตามลม

ถิ่นอาศัย

พบในเกาะนิวกินี, ประเทศอินโดนีเซีย, ประเทศมาเลเซีย, ประเทศฟิลิปปินส์
ฟุตบอลโลก 2018 รอบคัดเลือก โซนเอเชีย – รอบที่ 3

ฟุตบอลโลก 2018 รอบคัดเลือก โซนเอเชีย - รอบที่ 3 เป็นการแข่งขันฟุตบอลระหว่างประเทศของทวีปเอเชียเพื่อคัดเลือกทีมฟุตบอลเข้าแข่งขันฟุตบอลโลก 2018 รอบสุดท้ายที่ประเทศรัสเซีย ซึ่งอยู่ภายใต้การดูแลของสมาพันธ์ฟุตบอลเอเชีย เริ่มแข่งในวันที่ 1 กันยายน พ.ศ. 2559 ถึง 5 กันยายน พ.ศ. 2560 โดยมีทีมแข่งขันในรอบนี้ทั้งสิ้น 12 ทีม ซึ่งจะได้รับสิทธิ์เข้าแข่งรอบสุดท้ายของเอเชียนคัพ 2019 โดยอัตโนมัติอีกด้วย

รูปแบบการแข่งขัน

ในรอบที่ 3 นี้ 12 ทีมที่ผ่าน รอบที่ 2 มาจะถูกแบ่งออกเป็น 2 กลุ่ม กลุ่มละ 6 ทีม แข่งแบบพบกันหมด เหย้า - เยือน โดยจะคัดอันดับ 1 และอันดับ 2 ของแต่ละกลุ่มผ่านเข้าสู่รอบสุดท้ายของฟุตบอลโลก 2018 ที่ประเทศรัสเซียทันที ส่วนอันดับที่ 3 ของแต่ละกลุ่มจะผ่านเข้าสู่รอบที่ 4
พระที่นั่งพิมานรัตยา

ธรรมเนียม

พระที่นั่งพิมานรัตยา เคยเป็นพระวิมานที่บรรทมของพระมหากษัตริย์ในโอกาสที่เสด็จมาประทับยังหมู่มหาปราสาท พระบาทสมเด็จพระนั่งเกล้าเจ้าอยู่หัว เสด็จมาประทับเป็นเวลา 1 ปี ในคราวบูรณะหมู่พระมหามณเฑียร 
ในสมัยพระบาทสมเด็จพระมงกุฎเกล้าเจ้าอยู่หัว ทรงใช้เป็นที่ชุมนุมมหาสมาคมสำหรับ พระบรมวงศานุวงศ์และข้าราชการบริพารฝ่ายในเข้ารับพระราชทานอิสริยยศและเครื่องราชอิสริยาภรณ์ และยังเป็นที่สรงพระบรมศพสมเด็จพระศรีพัชรินทราบรมราชินีนาถ พระบรมราชชนนีพันปีหลวง(ในพระนิพนธ์พระเจ้าวรวงศ์เธอ พระองค์เจ้าจุลจักรพงศ์ ระบุว่า มีการสรงน้ำพระบรมศพสมเด็จพระศรีพัชรินทราบรมราชินีนาถ พระบรมราชชนนีพันปีหลวง ณ ห้องน้ำเงิน หรือพระที่นั่งเทพดนัยนันทยากร ในหมู่พระที่นั่งจักรีมหาปราสาท)
เมื่อพระบาทสมเด็จพระปรเมนทรมหาอานันทมหิดล เสด็จสวรรคต ก็โปรดเกล้า ฯ ให้สรงพระบรมศพ ณ พระที่นั่งพิมานรัตยาแห่งนี้
ในปัจจุบัน พระที่นั่งแห่งนี้ได้ใช้เป็นที่สรงพระบรมศพและพระศพ พระมหากษัตริย์และพระบรมวงศานุวงศ์ตลอดเรื่อยมา โดยได้ใช้ประกอบพระราชพิธีสรงพระบรมศพ พระบาทสมเด็จพระปรมินทรมหาภูมิพลอดุลยเดช ซึ่งเสด็จสวรรคต เมื่อวันที่ 13 ตุลาคม พ.ศ. 2559
โฮ้วอี้

โฮ้วอี้ (จีน: 后羿; พินอิน: Houyi) เป็นนักยิงธนูในเทพปกรณัมจีน ได้ชื่อว่าเป็นผู้ยิงธนูดับดวงอาทิตย์ โดยธนูเพียงดอกเดียวทำให้ดวงอาทิตย์ตกลงมาถึง 9 ดวง
ในยุคราชวงศ์เซี่ย ตรงกับสมัยเหยาฮ่องเต้ โลกมนุษย์มีดวงอาทิตย์พร้อมกันถึง 10 ดวง ซึ่งดวงอาทิตย์ทั้ง 10 นี้พร้อมใจกันส่องแสงสว่างมาแก่โลกมนุษย์ด้วยความสนุก ทำให้มนุษย์ได้รับความเดือดร้อนอย่างยิ่ง
โฮ้วอี้จึงได้รับบัญชาจากเง็กเซียนฮ่องเต้ให้ยิงธนูจัดการกับดวงอาทิตย์ที่ส่องแสงสร้างความเดือนร้อนแก่โลกมนุษย์ จึงลงมาสู่โลกมนุษย์พร้อมกับฉางเอ๋อ เทพธิดาแห่งดวงจันทร์ ซึ่งเป็นคนรัก แต่โฮ้วอี้ลำพองใจยิงดวงอาทิตย์ดับไปถึง 9 ดวงจาก 10 ถือเป็นการกระทำเกินเหตุ เง็กเซียนฮ่องเต้จึงขับไล่โฮ้วอี้ลงจากสวรรค์ไปอยู่ยังโลกมนุษย์ ฉางเอ๋อก็ได้ตามโฮ้วอี้ลงไปด้วย เมื่อโฮ้วอี้มายังโลกมนุษย์แล้ว โฮ้วอี้ได้ใช้ฝีมือยิงธนูปราบปรามสัตว์ร้ายต่าง ๆ จนกระทั่งผู้คนยกให้เป็นผู้นำเผ่าหย่งฉิว (有窮國) และมีชายผู้หนึ่งชื่อ เฟิงเมิ่ง ขอรับใช้เป็นศิษย์ของโฮ้วอี้ ตลอดเวลาที่โฮ้วอี้อยู่บนโลกมนุษย์ โฮ้วอี้ลำพองใจยิ่งนักจนกระทั่งเฟิงเมิ่งเกิดอิจฉาที่โฮ้วอี้ได้รับความนิยมมากกว่า ขณะที่ฉางเอ๋อก็ได้สังเกตเห็นถึงการเปลี่ยนไปของโฮ้วอี้ แต่นางก็มิอาจทัดทานได้ วันหนึ่งเฟิงเมิ่งได้ใช้ธนูแอบยิงโฮ้วอี้ที่ต้นคอจนกระทั่งถึงแก่ความตาย ส่วนฉางเอ๋อก็แอบดื่มน้ำอมฤทธิ์ทำให้มีชีวิตเป็นอมตะ และกลับไปอยู่ยังดวงจันทร์เพียงลำพัง